ΓΡΑΠΤΗ ΕΡΩΤΗΣΗ E-2008/98

υποβολή: María Sornosa Martínez (GUE/NGL) προς την Επιτροπή

(30 Ιουνίου 1998)

Θέμα: Παραβίαση της αρχής της ισότητας μεταχείρισης σε ό,τι αφορά την πρόσβαση στις αλιευτικές δραστηριότητες στη λίμνη Albufera της Βαλένθια

Η Albufera της Βαλένθια είναι ένας από τους σπουδαιότερους υγροτόπους της Ευρώπης και έχει κηρυχθεί ως ζώνη ειδική προστασίας δυνάμει της οδηγίας 79/409/ΕΟΚ(1) (οδηγία "Πτηνά") και, ως εκ τούτου, έχει ενταχθεί στο δίκτυο "Natura 2000", που δημιουργήθηκε από την οδηγία 92/43/ΕΟΚ(2) (οδηγία "Οικότοποι"). Δέον να σημειωθεί ότι η Arbufera υπάγεται σε ένα ειδικό καθεστώς αλιευτικής εκμετάλλευσης από το έτος 1250, όταν ο βασιλιάς Jaime I, ο Conquistador παραχώρησε το δικαίωμα αυτό σε ορισμένες συντεχνίες της Catarroja, El Palmar και Silla. Το δικαίωμα αυτό των μελών των συντεχνιών περνάει παραδοσιακώς, και όχι ως όρος της συντεχνίας, από πατέρα σε γιό, μολονότι υπήρξαν στο παρελθόν τρεις εξαιρέσεις του παραδοσιακού αυτού κανόνα, δοθέντος ότι μπόρεσαν να ασκήσουν αυτό το δικαίωμα τρεις γυναίκες.

Η κατανομή των κλήρων για την αλιευτική εκμετάλλευση στη λίμνη πραγματοποιείται ετησίως τη δεύτερη Κυριακή του Ιουλίου και οι κλήροι ονομάζονται "redolins".

Από το 1994, πέντε γυναίκες καταβάλλουν προσπάθειες να τους επιτραπεί η πρόσβαση στο εν λόγω δικαίωμα αλιείας αλλά συναντούν την έμμονη άρνηση των συντεχνιών. Κατά συνέπεια οι γυναίκες αυτές έχουν σήμερα προσφύγει στα δικαστήρια.

Διαπιστώνοντας ότι η κατάσταση αυτή παραβιάζει την ισότητα μεταχείρισης μεταξύ ανδρών και γυναικών και είναι αντίθετη προς την οδηγία 76/207/ΕΟΚ(3) περί της εφαρμογής της αρχής της ίσης μεταχείρισης ανδρών και γυναικών, όσον αφορά την πρόσβαση στην απασχόληση, την επαγγελματική εκπαίδευση και προώθηση και τις συνθήκες εργασίας, καθώς και αντίθετη προς τα άρθρα 2, 3 και 114 της νέας Συνθήκης του Άμστερνταμ, τα οποία αναφέρονται στις πολιτικές που έχουν ως στόχο την ισότητα δικαιωμάτων και ευκαιριών, ερωτάται η Επιτροπή:

1. Έχει υπόψη της την προειρημένη κατάσταση;

2. Θεωρεί η Επιτροπή ότι η κατάσταση αυτή παραβιάζει την οδηγία 76/207/ΕΟΚ και έρχεται σε αντίθεση προς τα άρθρα 2, 3 και 14 της νέας Συνθήκης του Άμστερνταμ;

3. Μπορεί η Επιτροπή, δυνάμει της προειρημένης οδηγίας και ως εγγυήτρια του σεβασμού της Συνθήκης της Ένωσης να απαιτήσει την τήρηση της Συνθήκης και τοιουτοτρόπως να προωθήσει στην προκείμενη περίπτωση την αρχή της ισότητας και της πολιτικής της όσον αφορά το "mainstreaming";

4. Τι μέτρα προτίθεται να λάβει η Επιτροπή επί του προκειμένου;

Απάντηση του κ. Flynn εξ ονόματος της Επιτροπής;

(11 Σεπτεμβρίου 1998)

1. Η Επιτροπή δεν γνώριζε την κατάσταση την οποία καταγγέλλει το αξιότιμο μέλος του Κοινοβουλίου.

2. Από τις πληροφορίες που παρέχονται, φαίνεται να προκύπτει ότι η αλιευτική εκμετάλλευση της λίμνης της Βαλένθια από τα μέλη των συντεχνιών αποτελεί οικονομική δραστηριότητα με την έννοια της συνθήκης ΕΚ. Ενδέχεται εντούτοις οι αλιείς να ασκούν τη δραστηριότητα αυτή ανεξαρτήτως χωρίς να δεσμεύονται από συμβατικές σχέσεις. Σε αυτήν την περίπτωση, επομένως, δεν φαίνεται να έχει εφαρμογή η οδηγία 76/207/ΕΟΚ του Συμβουλίου, της 9ης Φεβρουαρίου 1976, περί της εφαρμογής της αρχής της ίσης μεταχειρίσεως ανδρών και γυναικών, όσον αφορά την πρόσβαση σε απασχόληση, την επαγγελματική εκπαίδευση και προώθηση και τις συνθήκες εργασίας, στην οποία αναφέρεται το αξιότιμο μέλος του Κοινοβουλίου. Εξάλλου, η Επιτροπή εφιστά την προσοχή του αξιότιμου μέλους του Κοινοβουλίου στο γεγονός ότι η Συνθήκη του Άμστερνταμ δεν έχει τεθεί ακόμη σε ισχύ, και επομένως δεν τίθεται καν ζήτημα ενδεχόμενης παραβίασής της στη συγκεκριμένη περίπτωση. Εν πάση περιπτώσει, κατά πάγια νομολογία(4) οι διατάξεις των άρθρων 2 και 3 δεν αναγνωρίζουν στα μεμονωμένα άτομα δικαιώματα τα οποία μπορούν αυτά να επικαλεστούν ενώπιον των εθνικών δικαστηρίων. Όσο δε για το μελλοντικό άρθρο 14 της Συνθήκης, δεν διέπει την κατάσταση των ανεξαρτήτως εργαζομένων.

Αντιθέτως, η οδηγία 86/613/ΕΟΚ της 11ης Δεκεμβρίου 1986, σχετικά με την εφαρμογή της αρχής της ισότητας μεταχείρισης μεταξύ ανδρών και γυναικών που ασκούν ανεξάρτητη οικονομική δραστηριότητα, συμπεριλαμβανομένης της γεωργικής, καθώς και για την προστασία των γυναικών(5) επιβάλλει στα κράτη μέλη το σεβασμό της αρχής της ισότητας μεταχείρισης μεταξύ ανεξάρτητων επαγγελματιών όσον αφορά την πρόσβαση σε οικονομική δραστηριότητα.

3.-4. Η Επιτροπή καλεί το αξιότιμο μέλος του Κοινοβουλίου να της διαβιβάσει λεπτομερέστερες πληροφορίες ώστε να είναι σε θέση να εκτιμήσει κατά πόσον συνάδει το καταγγελλόμενο έθιμο με το κοινοτικό δίκαιο.

Σε κάθε περίπτωση, η Επιτροπή εφιστά την προσοχή του αξιότιμου μέλους του Κοινοβουλίου στο γεγονός ότι το άρθρο 169 της Συνθήκης ΕΚ δεν αναθέτει στην Επιτροπή την εξουσία να κινήσει διαδικασία επί παραβάσει κατά των κρατών μελών όταν οι παραβάσεις του κοινοτικού δικαίου καταλογίζονται σε ιδιωτικούς φορείς. Με βάση δε τις πληροφορίες που διαθέτει σήμερα η Επιτροπή, δεν φαίνεται να είναι δυνατόν να κατηγορηθούν οι ισπανικές αρχές για οποιαδήποτε παράβαση. Αντιθέτως, τα άτομα που θεωρούν ότι είναι θύματα παραβίασης της αρχής της ισότητας μεταχείρισης είναι εκείνα που θα πρέπει να προσφύγουν στα εθνικά δικαστήρια για την υπόθεσή τους. Σε περίπτωση αμφιβολιών για την ερμηνεία των κοινοτικών διατάξεων τα εθνικά δικαστήρια μπορούν να υποβάλουν προδικαστικά ερωτήματα στο Δικαστήριο των Ευρωπαϊκών Κοινοτήτων σύμφωνα με το άρθρο 177 της Συνθήκης ΕΚ.

(1) ΕΕ L 103, 25.4.1979, σελ. 1.

(2) ΕΕ L 206, 22.7.1992, σελ. 7.

(3) ΕΕ L 39, 14.2.1976, σελ. 40.

(4) Υπόθεση 126/86 Gimenez Zaera,Συλλογή 1987, σ. 3697 (άρθρο 2), υπόθεση C-78/90, Sociétés Compagnie Commerciale de l'Ouest, Συλλογή σ. I-1847 (άρθρο 3).

(5) ΕΕ L 359, 19.12.1986.